Marinus Rasmussen

Marinus Jenstinus Rasmussen (21. april 1879 i Ribe – 27. marts 1965 i Give) var en dansk murer og autodidakt kunstmaler.

Karriere 
Rasmussen fik en uddannelse som murer, og knap var han færdig med læretiden, før han i foråret 1902 udvandrede til Amerika sammen med sin bror, Christen Karl Iver Rasmussen. De havde i første omgang St. Croix Falls i Wisconsin som mål. Brødrene arbejdede som skovhuggere omkring Saint Paul i Minnesota, men gik derefter ind i militæret.

Han gjorde tjeneste i to år fra sommeren 1917 til sommeren 1919, og deltog bl.a. i kampene i Frankrig under 1. verdenskrig. Efter krigen modtog blev Rasmussen tildelt World War I Victory Medal og World War I Victory Button Bronze. Han returnerede herefter til Danmark, og boede med sin mor i Lindeballe. Senere flyttede han til Gadbjerg som maler og eneboer i en grusgrav. Han byggede sig her en bopæl med små stenbesatte pavilloner. Bopælen, med værker på døre og vægge står fortsat i 2012.

I hver af pavillonerne ophængte han sine tre forskellige billedtyper: Motiver fra USA, fra Danmark, og fra det øvrige Europa. Han var typisk naivist, der hentede sine motiver i erindringerne fra et langt liv, eller fra fotos på postkort, samt i tidsskrifter og bøger. Han benyttede stærke, ublandede farver, men ikke interesseret i skyggevirkninger eller perspektiv. Blandt hans særtræk er, at han malede på rammerne.

Mest kendt er han nok for det farvestrålende landskab, han byggede op i sin bolig. Ved hjælp af store mængder cement og farvede sten, skabte han et landskab. I vinterhalvåret kan det stadig ses fra landevejen, og mange stopper op for at se nærmere på stedet.

Familie 
Faderen, Kristian Rasmussen, var mølleejer. Sammen med moderen Marie Kristensen boede familien i Andrup senere i Hvid Mølle i Lindeballe. Sammen fik de to sønner – Christen Karl Iver og Marinus Jenstinus.

Gennem to uger var han gift med Ane (efternavn kendes ikke), inden ægteskabet blev opløst. De fik ikke nogen børn.

Udstillinger 
Så længe, han var i live, ønskede Rasmussen hverken at udstille eller sælge sine malerier. Derfor måtte anerkendelse og udstilling således først ske efter hans død.

Nordiske naivister, Nordjyllands Kunstmuseum (1974)
Naive i Norden, Jönköpings Läns Museum (1976)
Vejle Kunstnere gennem 25 år, Vejle Kunstmuseum (1977)
Vejle malere fra fortid til nutid, Galleri Munch-Christensen, Vejle (1978)
Danske Naivister, Billund Centret (1985).
Separatudstillinger på Vejle Museum (1965) og Vejle Kunstmuseum (1976)

Litteratur 
 Robert Dueholm Jessen: M.R., en jysk naivist, Kunst 2, september 1965, side 27-31
 Aarhuus Stiftstidende 15. april 1962 (interview) og 29. april 1965
 Aktuelt 29. marts 1965
 Vejle Amts Folkeblad 24. april 1965 og 26. marts 1994
 Jyllands-Posten 17. august 1965; 14. august 1976.
 Stig Krabbe Barfoed: Jeg et slot mig bygge vil.., DR TV februar 1976

Kilder 
 
 Ribe, Skast, Skast, KB 1814 - 1891, Dåb, kildeside 14 Nr. 3
 Folketællinger 1880, tingbøger 1878-1879, vejviser Matr. nr 3 b, Andrup Ejerlav, Møllen (Møllesvinget 5)
 Vejle Amts Årsbog – Vejle Amts Historiske Samfund (2007), s. 153-154

Malere fra Danmark
Danskere i 1800-tallet
Danskere i 1900-tallet
Danskere i 1. verdenskrig
Dansk-amerikanere
Personer fra Ribe
Murere fra Danmark